A PEU: Ens han ben torejat!
Avui el Parlament de Catalunya ha decidit prohibir els toros a partir de l'any 2012.Des del meu modest punt de vista, ja era hora! En alguna cosa, almenys són una mica sensats els nostres polítics,per bé que ara hauran d'escoltar invectives de tots tipus, sobretot de la caverna mediàtica madrilenya, que ja s'hi han posat de seguida.
TOREJAR pot tenir dos sentit, segons els diccionari: 1. Lluitar amb el toro esquivant les seves escomeses i procurant matar-lo. | 2. fig. Burlar-se d' algú hàbilment, aconseguint enganyar-lo.
Parlant del primer sentit no cal dir-ne gaires coses perquè és tot prou clar: El "maestro" torero procura esquivar el toro en tot moment, però el que té entre cella i cella i el seu objectiu final és matar-lo, després d'haver-lo foradat per tot arreu i haver-lo fet sofrir una bona estona.
I el segon sentit encara és més interessant: Torejar vol dir enganyar, burlar-se d' algú amb habilitat. Us sona tot això? Els catalans ens hem sentit torejats tantes i tantes vegades que alguns avui hem sentit una gran alegria interna. Algú ha dit que no s'ha de barrejar toros amb política.... Mireu els diaris madrilenys i veureu si ho fan o no.
Els grans "maestros" de l'engany, de la burla i de la mentida ara se senten maltractats en el seu honor perquè el Parlament de Catalunya ha tingut la gosadia de tocar la "fiesta nacional". Es veu que tampoc hi tenim dret... Jo em pregunto a què tenim dret els catalans. Algú m'ho sabria dir?